Foto’s: Moot-brug kry ‘Pierneef-baadjie’(Foto: Die Moot Projek, Facebook) Inwoners van die Moot in Pretoria sal nie meer die ou treinbrug in 30ste Laan in Villieria herken nie nadat dit deur lede van die gemeenskap opgeknap is. Die opknapping van die brug vorm deel van Die Moot Projek-inisiatief wat gestig is om die Moot-omgewing skoon, netjies, mooi en groen te hou. Ná omtrent ŉ maand se harde geswoeg in die warm son en selfs soms die reën, is die brug net voor Nuwejaar voltooi. Die brug is tussen Pierneef- en Nico Smithstraat aan die suidekant van die Moot geleë en is rondom die middel van die 1900’s opgerig. Hennie Mostert en Johan Oberholster, stigterslede van Die Moot Projek, het hul moue saam met lede van die gemeenskap opgerol en ingespring om die brug en omliggende area mooi en skoon te maak, en die sypaadjie op die brug te herstel. Dit is die tweede brug in die Moot-omgewing wat Die Moot Projek takel en opknap. Die bekende brug op die hoek van Nico Smithstraat en 24ste Laan in Villieria is middel November ŉ “vriendelike” nuwe baadjie deur Hetta Pieterse en haar span aangetrek. “Ons wil met die opknapping van die Pierneef-brug en ander brûe nie net die omgewing ophef nie, maar ook die inwoners moed gee asook positief en opgewonde maak. Ons wil mense hiermee inspireer en die gemeenskap betrokke kry,” vertel Oberholster aan Maroela Media. “Met ons strate, brûe, parke en bushaltes is dit duidelik dat die stadsraad slegs ŉ beperkte diens lewer. Daarom moet ons maar self inspring en die opknap om sodoende met ons gemeenskap te kan spog.” Volgens Oberholster is ‘n stukkende plek op die sypaadjie op die brug opgekap en met sement oorgedoen. Die hele gebied rondom die brug is ook netjies en skoon gemaak deurdat vullis opgetel is. Die sementbrug self is afgeskrop, ŉ onderlaag is opgesit, waarna ŉ grys verflaag geverf is. Bo-op dié basisverflaag is ŉ kunswerk deur Elsie Weich, ‘n uitstekende kunstenaar wat in die Moot woon, aangebring. Die kunswerk is geïnspireer deur die bekende Suid-Afrikaanse skilder Jacobus Hendrik Pierneef se linosnee-werk. “Weich het na ons toe gekom met die idee en inspirasie dat die geskiedenis van die Moot gebruik en met die 30ste Laan-brugprojek ingetrek moet word. Met Pierneefstraat wat naby is en wat genoem is na Pierneef, wat self op die hoek van Pierneefstraat en 30ste Laan gewoon het, is besluit om dit die ‘Pierneef-brug’ te maak.” Die Moot Projek hou elke maand sogenaamde “skropsessies” waar onder meer sypaadjies netjies gemaak, parke gerestoureer, die samekoms van die randsteen en teerpad gevee word en die onderste gedeelte lamppale swart en die verkeersligpale geel, oorgeverf word. Die inisiatief is in Julie verlede jaar begin en word grootliks gefinansier deur borge van gemeenskapslede en in die eerste 3 maande van 2023, ook die staat se werkloosheidsverligtingsprogram. “Een van die groot voorregte van die Moot Projek is dat daar mense is wat inspring. Mense wat geen erkenning wil hê nie. Mense wat werk en niks terug verwag nie.”